Document ID: 32010R0883

REGOLAMENT TAL-KUMMISSJONI (UE) Nru 883/2010
tas-7 ta’ Ottubru 2010
dwar l-awtorizzazzjoni ta’ użu ġdid tas-Saccharomyces cerevisiae NCYC Sc 47 bħala addittiv tal-għalf għal għoġġiela għat-trobbija (id-detentur tal-awtorizzazzjoni Société industrielle Lesaffre)
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1831/2003 tal-Parlament Ewropew u tal-Kunsill tat-22 ta’ Settembru 2003 dwar l-addittivi għall-użu fin-nutrizzjoni tal-annimali (1), u b’mod partikolari l-Artikolu 9(2) tiegħu,
Billi:
(1)
Ir-Regolament (KE) Nru 1831/2003 jistipula l-awtorizzazzjoni tal-addittivi għall-użu fl-għalf tal-annimali u r-raġunijiet u l-proċeduri għall-għoti ta’ din it-tip ta’ awtorizzazzjoni.
(2)
Skont l-Artikolu 7 tar-Regolament (KE) Nru 1831/2003, tressqet applikazzjoni għall-awtorizzazzjoni tal-preparazzjoni stipulata fl-Anness ta’ dan ir-Regolament. Dik l-applikazzjoni kienet akkumpanjata bid-dettalji u d-dokumenti obbligati skont l-Artikolu 7(3) tar-Regolament (KE) Nru 1831/2003.
(3)
L-applikazzjoni tikkonċerna l-awtorizzazzjoni tas-Saccharomyces cerevisiae NCYC Sc47 bħala addittiv tal-għalf għall-għoġġiela għat-trobbija, biex jiġi kklassifikat fil-kategorija tal-addittivi “addittivi żootekniċi”.
(4)
L-użu ta’ dik il-preparazzjoni ġie awtorizzat għall-baqar tal-ħalib permezz tar-Regolament tal-Kummissjoni (KE) Nru 1811/2005 (2), għall-bovini għat-tismin permezz tar-Regolament tal-Kummissjoni (KE) Nru 316/2003 (3), għall-ħnienes miftuma permezz tar-Regolament tal-Kummissjoni (KE) Nru 2148/2004 (4), għall-ħnieżer nisa permezz tar-Regolament (KE) Nru 1288/2004 (5), għall-fniek għat-tismin permezz tar-Regolament (KE) Nru 600/2005 (6), għaż-żwiemel permezz tar-Regolament tal-Kummissjoni (KE) Nru 186/2007 (7), għall-mogħoż tal-ħalib u n-nagħaġ tal-ħalib permezz tar-Regolament tal-Kummissjoni (KE) Nru 188/2007 (8), għal-ħrief għat-tismin permezz tar-Regolament tal-Kummissjoni (KE) Nru 1447/2006 (9), għall-ħnieżer għat-tismin permezz tar-Regolament tal-Kummissjoni (KE) Nru 209/2008 (10) u għall-bufli tal-ħalib permezz tar-Regolament tal-Kummissjoni (KE) Nru 232/2009 (11).
(5)
Tressqet dejta ġdida bħala sostenn tal-applikazzjoni għall-applikazzjoni għall-awtorizzazzjoni tat-tħejjija għall-għoġġiela għat-trobbija. L-Awtorità Ewropea dwar is-Sigurtà fl-Ikel (“l-Awtorità”) ikkonkludiet fl-opinjoni tagħha tas-7 ta’ April 2010 (12), is-Saccharomyces cerevisiae NCYC Sc 47, fil-kondizzjoniiet proposti tal-użu, ma għandhiex effett negattiv fuq saħħet l-annimali, saħħet il-bniedem jew fuq l-ambjent, u li l-użu tagħha jtejjeb iż-żieda fil-piż tal-ispeċi mmirata. L-Awtorità ma tqisx li hemm il-ħtieġa għal rekwiżiti speċifiċi għall-monitoraġġ wara t-tqegħid fis-suq. Hija vverifikat ukoll ir-rapport dwar il-metodu ta’ analiżi tal-addittiv fl-għalf imressaq mil-Laboratorju Komunitarju ta’ Referenza stabbilit bir-Regolament (KE) Nru 1831/2003.
(6)
Il-valutazzjoni tas-Saccharomyces cerevisiae NCYC Sc 47 turi li l-kondizzjonijiet għall-awtorizzazzjoni, kif previsti fl-Artikolu 5 tar-Regolament (KE) Nru 1831/2003, huma sodisfatti. Skont dan, l-użu ta’ din it-tħejjija għandu jiġi awtorizzat kif speċifikat fl-Anness ta’ dan ir-Regolament.
(7)
Il-miżuri previsti f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
Il-preparazzjoni speċifikata fl-Anness, li tifforma parti mill-kategorija ta’ addittivi “addittivi żootekniċi” u mill-grupp funzjonali “stabilizzaturi għall-flora fil-musrana”, hija awtorizzata bħala addittiv fin-nutrizzjoni tal-annimali soġġetta għall-kundizzjonijiet stipulati f’dak l-Anness.
Artikolu 2
Dan ir-Regolament għandu jidħol fis-seħħ fl-20 jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-7 ta’ Ottubru 2010.

Labels: 0
3
17
6